Anexă la Referat nr._____/________
Pentru modificarea şi completarea anexei la Hotărârea Consiliului Local nr. 371/30.10.2007 privind constatarea şi sancţionarea contravenţiilor pe teritoriul Municipiului Timişoara, modificata si completata prin Hotărârea Consiliului Local nr. 206/26.05.2009
1. Art. 1 alin. (1) literele (a), (b), (c), (d), (m) şi(n) se modifică şi vor avea următorul cuprins:
· lit. a) Să întreţină în stare corespunzătoare clădirile pe care le deţin sub orice formă legală, prin efectuarea lucrărilor de reparaţii, de curăţare a spaţiilor interioare şi luarea măsurilor de blocare a accesului în cele neutilizate. 
· lit.b) Să asigure repararea, spălarea geamurilor şi a vitrinelor, înlocuirea celor sparte, întreţinerea şi repararea firmelor şi a copertinelor, a faţadelor clădirilor, inclusiv prin zugrăvirea periodică a acestora, a gardurilor ce le împrejmuiesc, întreţinerea chioşcurilor pe care le dețin, inclusiv prin spălarea, curăţarea înscrisurilor şi desenelor de pe acestea; Agenţii economici care deţin sau au amplasate pe teritoriul municipiului panouri publicitare sau folosesc pentru publicitate staţiile mijloacelor de transport în comun ori au amplasate pentru preluarea corespondenţei facilităţi specifice (cutii poştale), le vor menţine permanent funcționale, curate şi estetice.

· lit.c) Să asigure împrejmuirea cu gard, a curţilor şi clădirilor pe care le deţin sub orice formă legală, să asigure repararea şi menținerea  estetică a acestuia şi să întreţină zonele verzi aferente acestora.
· lit.d) Să asigure igiena şi curăţenia în clădirile şi curţile pe care le deţin sub orice formă legală şi să efectueze deratizarea, dezinsecţia şi dezinfecţia acestora, anual, sau ori de câte ori este necesar. 

· lit.n) Să asigure îndepărtarea zăpezii şi a gheţii, ori de câte ori este necesar, de pe trotuarele din dreptul clădirilor şi incintelor pe care le deţin sub orice formă legală. Zăpada şi gheaţa se vor depune pe carosabil lângă bordură fără să împiedice circulaţia auto, parcarea şi scurgerea apei în sistemul de canalizare.
2. Art. 2 alin. (1) literele (a), (c) şi (k) se modifică şi vor avea următorul cuprins:
· lit. a) Să întreţină curăţenia, locuinţelor pe care le deţin sub orice formă legală, a anexelor gospodăreşti, a curţilor şi împrejmuirilor acestora şi să nu depoziteze pe spaţiile comune, deşeuri, bunuri sau alte materiale.
· lit. c) Să asigure periodic curăţarea faţadelor locuinţelor, chioşcurilor, a clădirilor amplasate la frontul străzii, degajarea elementelor de construcţie (ornamente) şi tencuială care stau să se desprindă de pe faţadele clădirilor, tencuirea şi zugrăvirea periodică a acestora, îndepărtarea înscrisurilor şi desenelor de pe acestea, curăţirea şi înlocuirea jgheaburilor, burlanelor degradate.
· lit. k) Să îndepărteze zăpada şi gheaţa, ori de câte ori este necesar, de pe trotuarele din dreptul imobilelor în care locuiesc sau pe care le folosesc în alte scopuri. După ora 09.00 obligaţia de îndepărtare a zăpezii şi gheţii revine agenţilor economici, până la terminarea programului de lucru, în situaţia în care la parterul imobilelor de locuit funcţionează astfel de persoane juridice. Zăpada şi gheaţa se vor depune pe carosabil lângă bordură fără să împiedice circulaţia auto, parcarea şi scurgerea apei în sistemul de canalizare.
2. La art. 2 alin. (1), după lit. v) se introduc literele, (w) şi (x) şi respectiv alin. (2) vor avea următorul cuprins:
· lit. w) Să colaboreze cu organele de control şi să prezinte la solicitarea acestora, documente, date şi informaţii în legătură cu controlul efectuat şi să se prezinte la sediul Direcţiei Poliţiei Locale Timişoara la solicitarea sau invitaţia justificată a acestora sau să comunice prin postă, fax, email sau alte mijloace de comunicare documentele, datele, informaţiile solicitate, în termenul stabilit.
· lit. x) Se interzice realizarea de adăposturi improvizate (colibe, corturi) pe terenurile aparţinând domeniului public sau privat al statului, al municipiului Timişoara, precum şi pe terenurile proprietate privată a persoanelor fizice si juridice situate în intravilanul municipiului Timişoara.
· alin. (2) Nerespectarea obligaţiilor prevăzute la art.2, lit. a – x se sancţionează contravenţional cu amendă cuprinsă între 500 – 1.000 lei
3.  Art.5 alin. 1) se modifică şi va avea următorul cuprins:

· Toţi utilizatorii serviciului public de salubrizare sunt obligaţi să asigure precolectarea selectivă a deşeurilor pe care le produc, conform sistemului implementat de operatorul de salubrizare şi să nu amestece deşeurile menajere cu cele reciclabile, periculoase sau cu alte tipuri de deşeuri.
4. La art. 7 alin. (1), după lit. m) se introduce litera (n),  cu următorul cuprins:
· lit. n) Nerespectarea condiţiilor prevăzute în permisul de spargere şi în permisul de intervenţie pentru lucrările tehnico-edilitare care se execută pe domeniul public.
5.  Art. 21 alin. (1) lit. (c) şi lit. (f) se modifică şi va avea următorul cuprins:
· lit. c) Deţinerea unui număr mai mare de 2 animale de companie(câini, pisici) într-un apartament, curte de folosinţă comună sau într-o gospodărie individuală.

· lit. f) Neasigurarea  de către deţinătorii de animale de companie a curăţeniei şi igienei pe spaţiile comune din imobilele de locuit. 

6.  La art. 22 alin. (1), litera j) se revocă, iar după  lit.(v)  se  introduce lit. (w), cu următorul cuprins:

· lit. w) Scuturarea covoarelor, carpetelor, preşurilor sau a altor asemenea articole, de la ferestrele sau de pe terasele ori balcoanele imobilelor.
7.  Art. 22 alin. 2) lit. b) se modifică  şi va avea următorul cuprins:
· lit.b.) art.22 literele, f), g), k), s), x), y), z),w), a.1), a.2), a.3), a.4)şi a.5),se sancţionează cu amendă contravenţională cuprinsă între 500 lei la 1.000 lei pentru persoanele fizice şi de la 1.000 lei la 2.500lei pentru persoanele juridice.
8.  Art. 28 alin. (1) lit. (i) se modifică şi va avea următorul cuprins:
· lit. i) Nesemnalizarea cu garduri de protecţie speciale pentru delimitare, împrejmuire, şi semnalizare a zonelor în care se execută lucrări tehnico - edilitare de orice fel, conform planurilor de semnalizare avizate de Comisia de Circulaţie din cadrul Primăriei municipiului Timişoara, precum şi a lucrărilor de intervenţie sau spargere de orice fel, executate în zona carosabilului sau trotuarului. Pe timpul nopţii gardurile de protecţie ce împrejmuiesc zona de lucru vor fi semnalizate cu cel puţin o lampă intermitentă de culoare portocalie sau roşie, montată/montate în colţurile gardurilor de protecţie dinspre interiorul benzii de circulaţie.
9.  Art. 37 alin.1  lit. a) se modifică şi va avea următorul cuprins:
· lit. a) Neîndeplinirea obligaţiei de amplasare la loc vizibil a panoului de identificare a investiţiei cu elementele stabilite conform normelor metodologice de aplicare a Legii nr.50/1991, republicată şi actualizată, privind autorizarea executării lucrărilor de construcţii.
10.  La art.38, după alin. 2 se introduce alin. 3 care va avea următorul cuprins:
· Alin (3) Se interzice persoanelor fizice, ocuparea şi locuirea fără forme legale, în locuinţe proprietate publică sau privată. 
11. Art. 54 se modifică şi va avea următorul cuprins:
- Constatarea şi sancţionarea contravenţiilor prevăzute în prezenta hotărâre, se va face de către:

- Primar, ofiţerii şi subofiţerii din cadrul Ministerului Administraţiei şi Internelor special abilitaţi şi de către poliţiştii locali din cadrul Direcţiei Poliţiei Locale Timişoara;

- Salariaţii primăriei anume împuterniciţi prin dispoziţii ale Primarului;

- Alte persoane împuternicite de către Primar.

